
Kongelig fyrverkeri

Maisey Yates

Oversatt av Mette Knutsen


Maisey Yates er en bestselgende forfatter av mer enn tretti kjærlighetsromaner. Hun er en ivrig kaffedrikker og er hekta på Pinterest. Hun bor i Nordvest-Amerika med mannen sin og barna deres. Når Maisey ikke skriver, handler hun i matbutikken, kjøper sko på nettet eller unngår å ta oppvasken.


Til min mann.

De ti siste årene har vært de beste i mitt liv,

og jeg vet at de neste ti årene vil bli enda bedre.

Kairos så over på den rødhårede kvinnen som satt overfor ham i baren. Hun smilte flørtende til ham mens hun strøk fingrene langs stetten på glasset sitt. Det var ingen tvil om hva hun ville.

Han kunne få henne hvis han ville. Dette var det mest eksklusive og private nyttårsselskapet i Petras, alle gjestene hadde blitt grundig sjekket. Der var ingen fra pressen, ingen som var ute etter en historie de kunne selge. Han kunne ha henne uten at det fikk noen konsekvenser.

Hun ville ikke bry seg om gifteringen på fingeren hans.

Han var ikke helt sikker på hvorfor han brydde seg om den lenger. Han hadde ikke noe ordentlig forhold til sin kone. Hun hadde ikke rørt ham på flere uker, hun hadde knapt snakket med ham på flere måneder. Siden jul hadde hun vært spesielt kald. Det var delvis hans skyld, for hun hadde overhørt ham snakke negativt om ekteskapet deres til sin yngre bror. Men han hadde ikke sagt noe som ikke var sant, eller noe som hun ikke allerede visste.

Han kunne ha den rødhårede kvinnen, glemme alle problemene sine for en natt.

Men han hadde ingen interesse for yppige, rødhårede kvinner han traff i en bar. De kunne ikke sammenlignes med Tabitha, hans vakre, blonde kone. Hun var den eneste han fantaserte om.

Synd hun ikke gjengjeldte følelsen for ham.

Den rødhårede reiste seg og kom bort til ham. «Er du alene i kveld, kong Kairos?»

Hver kveld. «Dronningen hadde ikke lyst til å gå ut.»

«Jaså?»

«Ja.» Han løy. Han hadde ikke fortalt Tabitha hvor han skulle, delvis for å irritere henne. Før hadde de alltid sørget for å opptre sammen minst én gang hver høytid. De hadde forstilt seg for pressen, og muligens også for hverandre.

I kveld hadde han ikke brydd seg om å late som.

Den rødhårede lente seg mot ham, parfymen hennes brøt tankerekken hans. Leppene hennes kom borti skjortekragen. «Verten har reservert et rom for gjester som ønsker å være litt mer … privat.»

«Du vet at jeg er gift.»

«Ja, men det går rykter om ekteskapet deres, det vet du sikkert.»

Ordene sved. Hvis det var offentlig kjent at de hadde problemer …

«Jeg har bedre ting å gjøre enn å lese hva tabloidene skriver om livet mitt.» Han levde i det mislykkede ekteskapet. Han ville ikke lese om det.

Hun lo. «Det har ikke jeg. Jeg er ledig noen timer, hvis du trenger en pause fra virkeligheten. Vi kan innlede nyåret skikkelig.»

En pause fra virkeligheten. Han var fristet. Ikke fysisk, han ville bare få henne til å se på ham med nye øyne. Ikke som et fast inventar i livet hennes, som hun kunne ignorere om hun ville. Som en mann, en mann som ikke alltid oppførte seg pent. En som ikke alltid holdt løftene sine. En som kanskje ikke alltid ville være der.

Han ville vite om hun reagerte, om hun brydde seg.

Eller om forholdet deres virkelig var helt over.

Men han gjorde ingenting. Han bare reiste seg og gikk bort fra kvinnen. «Ikke i kveld, er jeg redd.»

Hun trakk på skulderen. «Det kunne ha vært gøy.»

Gøy. Han var usikker på om han visste hva det var. «Jeg har det aldri gøy, jeg har bare plikter.»

Det var ikke midnatt engang, og han ville allerede dra. Vanligvis ville lillebroren Andres ha vært der, klar for å plukke opp den avviste kvinnen, eller en hvilken som helst annen kvinne som var ute etter kongelig moro.

Men nå var Andres gift. Og enda viktigere, Andres var forelsket. Kairos hadde aldri trodd at lillebroren ville binde seg til én kvinne.

Kairos gikk ut av klubben, ned trappen og ut i gaten hvor bilen hans ventet. Han satte seg inn og beordret sjåføren til å kjøre ham tilbake til slottet.

Nok et år hadde passert uten at de fikk en arving. Det var derfor han hadde forlangt at Andres skulle gifte seg. Det begynte å synke inn at han og Tabitha kanskje aldri ville produsere en tronarving til Petras.

Plikten kunne godt falle på Andres og hans kone Zara.

Etter fem år hadde han fortsatt ikke noe barn. Etter fem år hadde det oppstått en avgrunn mellom ham og hans kone.

Bilen kjørte gjennom de massive portene inn til slottet og opp mot hovedinngangen. Kairos steg ut, uten å vente på at sjåføren skulle åpne døren for ham, og fortet seg inn. Han kunne gå inn til Tabitha, si til henne at det var på tide de forsøkte å bli gravide igjen. Men han visste ikke om han ville takle den iskalde mottakelsen hennes en gang til.

Når han var inne i henne, når de var presset mot hverandre hud mot hud, så føltes det fortsatt som om hun var milevis unna.

Nei, han hadde intet ønske om å gjenta den farsen, selv om det ville ende med orgasme. For ham.

Han ville ikke gå til sengs heller.

Han gikk opp trappen og gjennom korridoren mot kontoret sitt. Han ville ta seg en drink. Alene.

Han skjøv opp døren og stoppet opp. Lyset var av. Det var tent i peisen, og flammene kastet et dempet lys over rommet. I ørelappstolen overfor skrivebordet satt hans kone. Bare de lange, slanke bena var synlige under en ellers anstendig kjole, hun hadde foldet hendene i fanget. Ansiktsuttrykket var nøytralt, og det endret seg ikke da han kom lenger inn i rommet. Hun smilte ikke. Det var som om hun ikke enset ham, hun bare flakket et lite øyeblikk med de blå øynene. Begjæret, som hadde vært fraværende da den andre kvinnen prøvde seg, våknet i ham.

Han bet tennene sammen, kjempet mot følelsene han ikke kunne kontrollere.

«Har du vært ute?» spurte hun med kald stemme. Det dempet litt på begjæret som hadde overmannet ham.

Han gikk over til baren i den andre enden av rommet. «Har jeg vært her, Tabitha?»

«Jeg har ikke akkurat saumfart slottet for å finne deg. Du kan godt ha vært i et av de mange rommene.»

«Hvis jeg ikke var her eller på rommet mitt, så vet du at jeg har vært ute.» Han tok fram en flaske whisky og helte seg et stort glass, den nydelige inntrengeren hans hadde tydeligvis allerede forsynt seg av den.

«Er det nødvendig å være så spydig? Hvis du har vært ute, kan du ikke bare si det?» Hun stoppet opp, blikket hennes hvilte på skjortekragen hans. «Hva gjorde du egentlig?» Tonefallet hennes gikk fra kaldt til iskaldt.

«Jeg var i et selskap. Det er nyttårsaften, folk pleier å gå i selskap da.»

«Når begynte du å gå i selskaper?»

«Altfor ofte, og du pleier vanligvis å gå sammen med meg.»

«Jeg mente, når begynte du å gå i selskap for moro skyld?» Hun fikk et hardt drag om munnen. «Du ba ikke meg med deg.»

«Det var ikke et offisielt selskap.»

«Det ser jeg.» Hun reiste seg og løftet opp en bunke papirer fra skrivebordet hans som han ikke hadde lagt merke til.

«Er du sint fordi du hadde lyst til å bli med?» Han hadde for lengst gitt opp å prøve å forstå seg på henne.

«Nei», svarte hun, «men den røde flekken på skjortekragen din plager meg litt.»

Hvis han ikke hadde vært så vant til å kontrollere reaksjonene sine, så ville han kanskje ha bannet. Han hadde glemt at kvinnen hadde vært borti ham med leppestiften et kort øyeblikk. Han reiste seg opp uten å bevege en mine. «Det er ingenting.»

«Det er det sikkert ikke», sa hun med fast stemme. «Og selv om det var noe, så hadde det ikke betydd noe for meg.»

Han ble overrasket over hvor hardt denne uttalelsen slo ham. Han visste hva hun følte for ham. Hun vendte seg bort når han ville kysse henne, trakk seg unna når han nærmet seg. I beste fall var hun likegyldig, i verste fall frastøtt. Hun brydde seg selvsagt ikke om han fant nærhet hos en annen kvinne, bare så lenge det ikke var med henne. Grunnen til at hun hadde holdt ut med berøringene hans så lenge, var sikkert at hun håpet på barn. Et håp som svant for hver dag som gikk.

Hun måtte ha gitt opp helt nå. Hun hadde ikke kommet til sengen hans på flere måneder.

Han bestemte seg for ikke å forsvare seg selv. Hvis hun ga blaffen, var det ingen vits i å diskutere det.

«Hva gjør du egentlig her?» spurte han. «Drikker du whiskyen min?»

«Jeg tok et glass», svarte hun, og et øyeblikk var hun litt ustø. Det var sjelden han så henne slik. Tabitha hadde alltid hatt full kontroll, selv den gangen hun bare var den personlige assistenten hans.

«Du kan jo bare be en av tjenerne servere deg på ditt eget rom.»

«Mitt eget rom.» Hun lo, en ustø latter. «Selvsagt, neste gang skal jeg gjøre det. Men jeg ventet faktisk på deg.»

«Du kunne ha ringt meg.»

«Ville du ha tatt telefonen?»

Det eneste oppriktige svaret på det, var ikke et godt svar. Sannheten var at han ofte ignorerte telefoner fra henne når han var opptatt. De hadde aldri personlige samtaler. Hun ringte aldri bare for å høre stemmen hans. Dermed føltes det ikke så ille å ignorere henne. «Jeg vet ikke.»

Hun tvang fram et lite smil. «Det ville du sikkert ikke ha gjort.»

«Nå er jeg i hvert fall her. Hva er det som er så viktig at vi må snakke om det så sent?»

Hun rakte papirbunken mot ham. For første gang på flere måneder så han følelser i sin kones øyne. «Juridiske papirer.»

Han så ned på papirene hun holdt fram, ute av stand til å forstå hvorfor i helvete hun måtte gi ham papirer klokken tolv på nyttårsaften. «Hvorfor det?»

«Fordi jeg vil skilles.»

Tabitha følte at hun snakket til Kairos fra et sted dypt under vann. Alkoholen hadde dempet følelsene hun kjempet med hele kvelden. Da hun gikk inn på kontoret hans med papirene i hånden, hadde det føltes litt uvirkelig. Etter å ha ventet på ektemannen en time, hadde hun åpnet en flaske med favorittwhiskyen hans og forsynt seg. Og hun hadde fortsatt å forsyne seg etter som timene gikk.

Nærmere midnatt hadde han endelig dukket opp, med leppestiftmerke på kragen.

I det øyeblikket hadde hun trengt alkoholen. Uten den hadde det truffet henne for hardt. Hun var ikke dum. Hun satt tross alt på sin manns kontor og forlangte skilsmisse. Hun visste at ekteskapet deres var over. Han hadde bare ønsket én ting av henne, og hun hadde ikke klart å gi ham det.

Farsen var over, det var ingen vits i å fortsette.

Men hun hadde ikke forventet dette. Bevis på at den iskalde mannen hennes, alltid pliktoppfyllende, aldri lidenskapelig, hadde vært sammen med en annen.

Tror du virkelig at han venter på deg, når du nekter ham adgang til sengen din?

Den indre stemmen var skarp. Og den hadde rett. Hun hadde trodd det. Hun hadde trodd at han var like kald overfor alle andre som han var overfor henne. Hun hadde trodd at han i det minste var en mann med æren i behold. Hun var forberedt på å frigjøre ham fra henne, frigjøre dem begge. Hun hadde virkelig ikke trodd at han var ute med andre kvinner mens han fortsatt var bundet i ekteskap.

Som om ekteskapet deres er i nærheten av et ordentlig ekteskap. Som om de løftene gjelder.

«Vil du skilles?» Det skarpe tonefallet hans brakte henne tilbake til nuet.

«Du hørte hva jeg sa.»

«Jeg forstår det ikke», sa han sammenbitt. Glimtet i de mørke øynene hans viste en følelse hun aldri hadde sett hos ham før.

«Du er ikke dum, Kairos.» Alkoholen gjorde henne modig. «Jeg tror du vet hva ordene jeg vil skilles betyr.»

«Jeg forstår ikke hva det betyr når det kommer fra deg, Tabitha», sa han. «Du er min kone. Du ga meg løfter. Vi har en avtale.»

«Ja, det har vi. Vi lovet ikke å elske og ære hverandre, men å representere landet sammen og produsere barn. Jeg har ikke klart å bli gravid, som du godt vet. Hvorfor fortsette? Vi er ikke lykkelige.»

«Hva har lykke med saken å gjøre?»

Hun krympet seg. Det var som om han hadde tatt hjertet hennes i hånden sin og klemt hardt til. «Noen vil sikkert påstå at lykke er veldig viktig her i livet.»

«De er ikke konge og dronning i et land. Du kan ikke forlate meg», sa han med et brennende blikk.

Det flammende blikket hans traff alkoholen i systemet hennes. Hun eksploderte. Hun løftet whiskyglasset og kastet det av all kraft. Hun bommet så vidt på Kairos, glasset knuste da det traff veggen bak ham.

Han flyttet seg til siden. «Hva i helvete er det du gjør?»

Det visste hun ikke. Hun hadde aldri gjort noe slikt i hele sitt liv. Hun avskydde slike reaksjoner. Hun foretrakk mennesker som hadde kontroll. Det var en av grunnene til at hun hadde gått med på å gifte seg med Kairos. For å unngå slikt som dette. Hun respekterte ham, og før hadde hun til og med satt pris på selskapet hans. Forbindelsen hadde vært basert på gjensidig respekt, og på hans behov for å finne en kone raskt. Denne typen ting, roping og kasting av ting, hadde aldri vært en del av spillet.

Men nå hadde hun mistet kontrollen. Hun var helt ute av kontroll.

«Oi, la du merke til meg nå?» Hun spilte overrasket.

Han var borte hos henne før hun rakk å reagere. Han grep tak rundt håndleddene hennes og skjøv henne bakover til hun sto presset mot skrivebordet hans. Det ellers så følelsesløse steinansiktet hans lyste av raseri, han viste mer følelser enn han hadde gjort de fem årene de hadde vært gift til sammen.

«Du har min fulle oppmerksomhet. Hvis det var det du ønsket å oppnå med utbruddet ditt, så har du klart det.»

«Dette er ikke et utbrudd.» Stemmen hennes dirret av sinne. «Dette er resultatet av nøye planlegging og en god andel kvinnelist. Jeg gikk til en advokat. Papirene er ekte, dette er ikke tomme trusler. Jeg har truffet min beslutning.»

Han vendte ansiktet hennes mot seg og tvang henne til å møte blikket hans. «Jeg var ikke klar over at du kunne ta slike beslutninger på vegne av oss begge.»

«Det er det som er det fine med skilsmisse, Kairos. Det betyr at jeg er fri til å ta mine egne beslutninger nå.»

«Tilgi meg, min dronning, jeg visste ikke at din stilling i landet overgikk min egen.»

Han hadde aldri snakket slik til henne før, aldri berørt henne på den måten. Hun burde ha vært sint, rasende. Det hun følte var en annen form for opphisselse. Helt i starten hadde det vært slike følelser mellom dem, men følelsene hadde kjølnet. Og nå var hun overbevist om at de hadde helt dødd ut. At hvis det hadde vært et potensial, så hadde det forsvunnet helt etter år med likegyldighet og avstand. Hun hadde tatt feil.

«Jeg visste ikke at du har blitt en diktator.»

«Er ikke dette mitt hjem? Er ikke du min kone?»

«Er jeg virkelig det?» Hun løftet hånden og dro tommelen over leppestiftmerket på kragen hans. «Dette sier noe annet.» Hun dro i kragen. Den øverste skjorteknappen ble kneppet opp og slipsknuten løsnet.

Han strammet grepet om henne. «Er det det du tror om meg», sa han bittert. «Tror du jeg har truffet en annen kvinne?»

«Leppene hennes berørte skjorten din. Jeg antar at de berørte andre deler av kroppen din også.»

«Tror du jeg er en mann som bryter løftene sine?» snerret han.

«Hvordan skulle jeg vite det? Jeg kjenner deg ikke engang.»

«Kjenner du meg ikke? Jeg er ektemannen din.»

«Er du? Jeg trodde du bare var min avlshingst.»

Han la armen rundt livet hennes og dro henne tett inntil seg. Han var opphisset, hard. Det fikk pulsen hennes til å stige, det hamret i tinningene hennes. Hun søkte blikket hans. Dette tente ham. Hun tente ham. Den varsomme mannen hennes, som knapt laget en rynke i sengetøyet når de elsket, ble opphisset av dette.

«Hvordan kan jeg være det, agape?» Han kalte henne elskede. «Du har ikke sluppet meg inn på soverommet på nesten tre måneder.»

«Er det jeg som ikke har sluppet deg inn, eller du som ikke har kommet til meg?»

«En mann blir lei av å gå til sengs med en martyr.»

«Og en kvinne begynner å føle det samme», sa hun. Hun klamret seg fast til sinnet, ville forsikre seg om at det overdøvet det sterke begjæret som var i ferd med å overmanne henne fullstendig. Han skjøt fram hoftene, presset ereksjonen mot henne. «Synes du jeg føles som en martyr?»

«Jeg har alltid trodd at det er Petras framtid du tenker på, at det er det som gjør at du får den opp når du er sammen med meg.»

Han knyttet neven rundt kjolestoffet hennes, hun hørte at stoffet revnet og kjente kjølig luft mot den nå nakne ryggen. «Ja», sa han spydig. «Det er sånn jeg er skapt. Synet av deg naken har ingen effekt på meg.» Han dro ned kjolen hennes, brystene var synlige gjennom det florlette behåstoffet.

Han bøyde seg mot henne, plasserte et hett kyss på halsen hennes. Berøringen sendte sjokkbølger gjennom henne, de hadde aldri berørt hverandre slik før, hun klarte ikke å holde tilbake et stønn av nytelse.

Hun la hendene på skuldrene hans og skjøv ham unna. «Hvem andre har du gjort dette med i kveld? Kvinnen med den røde leppestiften? Tok du henne på denne måten også? Får jeg nyte opplæringen hun ga deg?» Han sa ingenting, bare så på henne, det glimtet i de mørke øynene hans. Smerte og sinne overmannet henne. Hun dro hardt i slipsknuten hans, slipset løsnet og hun slengte det på gulvet. Så grep hun tak i skjorten og rev den åpen, så knappene ble strødd utover marmorgulvet.

Han var vakker. Det hadde han alltid vært. Hun hadde blitt slått av hvor perfekt han var helt fra starten av. Hun hadde vært så ung og dum, bare nitten år og hjemmefra for første gang. Hun hadde blitt helt betatt av sin nye sjef.

Hun hadde aldri forestilt seg at en ung, amerikansk utvekslingsstudent ville ha en sjanse på landets konge.

Merkelig nok var han mer fengslende nå enn han hadde vært i starten. Hun hadde ligget med denne mannen i fem år, hadde sett ham naken utallige ganger. Hun visste at de ikke hadde het, lidenskapelig sex. Hun trodde det var hennes feil. Han var den eneste hun hadde ligget med, så hun hadde ingen å sammenligne med.

Nå gikk han visst ut og traff kvinner med rød leppestift. Tingene var annerledes, han var annerledes.

Raseri blandet seg med opphisselse. Hun lot hendene gli over brystet hans, kjente musklene og den varme huden. Hun burde ha følt seg frastøtt av ham, men i stedet brant hun etter å ha ham. Hvis han hadde vært sammen med en annen kvinne, så skulle hun slette henne fra minnet hans. Hun skulle hviske ut kvinnens berøringer med sine egne. Hun ville gjøre det hun ikke hadde klart på fem år. Hun skulle få ham til å ville ha henne, begjære henne.

Og så skulle hun forlate ham.

Hun lente seg forover, skilte leppene, bet ham forsiktig i haken. Han stønnet, presset henne mot skrivebordet igjen og dro kjolen ned til hoftene, slik at den gled ned på gulvet. Hun kjente ham ikke igjen, hun kjente ikke seg selv igjen.

«Var du sammen med en annen?» Hun stilte spørsmålet med sammenbitte tenner samtidig som hun åpnet beltespennen og så smekken hans.

Han lente seg mot henne, kysset henne sultent. Han var voldsom, han tvang leppene hennes fra hverandre og utforsket henne med tungen. Det ubesvarte spørsmålet lå mellom dem, sinne tente begjæret ytterligere i henne.

Han dro ned behåen, bøyde hodet ned og sugde hardt på den ene brystvorten hennes. Hun gispet, lot fingrene gli gjennom håret hans og holdt ham inntil seg. Hun ville straffe ham, for i kveld og for de fem siste årene. Hun visste ikke hva annet hun kunne gjøre enn å straffe ham med sitt eget begjær. Et begjær hun hadde skjult så lenge. Fram til i kveld hadde de aldri så mye som hevet stemmen overfor hverandre. Ingen av dem hadde vist så mye lidenskap som i kveld.

Kanskje det var det samme for ham. Kanskje han fikk utløp for sinnet. Kanskje det var en straff. Men hun tok den gladelig, for hun visste hun ville gå såret ut av dette, knust, og hun visste at han ikke ville gå uberørt fra det, heller.

Han flyttet seg, lot tungen gli oppover langs halsen hennes og fant munnen hennes igjen. Med en hånd tok han av seg underbuksen, slik at han kunne presse ereksjonen hardt mot henne.

Hun la hendene på skuldrene hans, lot dem gli under skjorten, klorte ham med neglene. Han stønnet av opphisselse. Han strammet grepet om henne, satte henne opp på skrivebordet og stilte seg mellom de spredte lårene hennes. Han presset reisningen mot den følsomme huden, fortsatt tildekket av en tynn truse. Han vugget hoftene mot henne og sendte sjokkbølger av nytelse gjennom henne.

«Svar meg», sa hun, mens hun satte neglene dypere i skuldrene hans.

Han skiftet stilling, lot hånden gli under trusen og kjælte med det følsomme punktet. «Vil du vite om jeg gjorde dette med en annen kvinne?» Han var brysk. Med fingeren dro han trusen til side, og presset reisningen mot henne. «Vil du vite om jeg gjorde dette med en annen kvinne?»

«Bare svar på spørsmålet.»

«Jeg tror du vil ha meg uansett.»

Hun rødmet av ydmykelse. Han hadde rett. I dette øyeblikket kunne hun ikke nekte ham eller sin egen kropp noe som helst. «Er det derfor du ikke svarer? Er du redd jeg vil avvise deg?»

«Jeg er vant til at du avviser meg, Tabitha. Hvorfor skulle jeg kaste bort tid på å angre på noe nå?»

Hun lot hendene gli nedover ryggen hans, grep om baken hans. «Du ville angre på dette.» Hun skjøv fram hoftene, førte ham litt dypere inn i seg. «Du ville angre på at vi ikke fullførte dette.»

«Nei», sa han, og et øyeblikk sank hjertet hennes. Et øyeblikk trodde hun at han ikke ville angre på at de mistet dette øyeblikket. Nok en gang trodde hun at hun var alene om å føle det hun følte. «Jeg var ikke sammen med en annen. Jeg har ikke rørt en annen kvinne. Hun la an på meg. Hun hvisket i øret mitt. Jeg sa nei.»

Han kysset henne før han sank dypt inn i henne. Hun stønnet, han utnyttet muligheten til å smake på henne igjen mens han trakk seg litt ut, og så sank han dypt inn i henne igjen.

Hun stønnet høyt, nytelsen bredte seg i hele kroppen hennes. Hun la bena rundt ham for å trekke ham enda nærmere, oppfordret ham til å fortsette, hardere, fortere. Hun var utålmodig. Hun ville ikke lenger anstrenge seg for å være tålmodig og tilbakeholden. Det var bare ham og dette øyeblikket. Årene med sinne og frustrasjon prellet av dem lag for lag for hver gang han støtet inn i kroppen hennes.

Det gikk en skjelving gjennom ham, nytelsen fikk ham til å miste kontrollen. Det gjorde henne stolt. Men det var ikke nok. Hun ville gi ham nytelse. Hun ville at han skulle tenke på dette senere, angre på alle årene de ikke hadde opplevd det. At han skulle lengte etter dette resten av livet, uansett hvem han giftet seg med senere, enten hun ga ham barn eller ei. Tabitha ville at han alltid skulle tenke på henne.

Men hun ville straffe ham også. Hun satte neglene i ryggen hans, og han stønnet. Han svarte med å bite henne i halsen, ikke forsiktig, det gjorde vondt. Han presset hoftene mot henne, prøvde å berøre det ømme punktet hennes, og hun visste at han ville gjøre det samme mot henne som hun gjorde mot ham. Som om hun fortjente hans sinne. Det var han som hadde gjort dette mot dem. Det var hans feil.

Hun dro ham mot seg, møtte støtene hans, stønnet sammen med ham for hver gang. Hun hadde vært passiv altfor lenge. Den perfekte konen som aldri kunne bli perfekt nok. Hvorfor anstrenge seg? Hvorfor ikke bare bryte opp?

Hun lukket øynene, lot alt sinne og all anger få utløp i et dypt kyss. Det drev dem over kanten begge to. Det hadde vært så lenge siden hun hadde følt nytelse sammen med ham. Lenge hadde de vært sammen bare på den tiden i måneden når det var optimalt for å bli gravid. Det hadde ikke betydd noe, de hadde ikke følt noe.

Dette var annerledes. Han hadde gitt henne orgasme før, men ikke sånn som dette. Ikke så intenst og betydningsfullt som dette. Dette var en helt annen opplevelse. Hun falt ned i et mørke uten å vite når hun ville treffe bunnen. Hun visste bare at når hun gjorde det, så kom det til å bli mer smertefullt enn noe annet hun hadde opplevd. Men akkurat nå ville hun bare falle sammen med ham.

Det var siste gang de var sammen.

Hun ville gråte, både av sorg og triumf. Det var over for dem. Hun skulle ønske hun kunne forflytte seg fram i tid, til det tidspunktet når alle sårene var leget. Til det tidspunktet når hun hadde kommet over ham og kunne være bare Tabitha, og ikke dronning av Petras og Kairos’ kone.

Samtidig ville hun at dette øyeblikket skulle vare evig, at hun kunne holde fast i ham for alltid.

Og det var nettopp derfor hun måtte gi slipp på ham.

Nytelsen slo over henne i bølger. Hun klarte ikke å tenke på annet enn ham. Det var urettferdig. Hvorfor skjedde dette nå? Hun hadde alltid trodd at dette fantes mellom dem, men de hadde aldri funnet det. Ikke før nå, den aller siste gangen.

Endelig la stormen seg, og hun lå helt utmattet tilbake. Hun hadde ikke mer å gi, ikke mer sinne, ikke mer begjær. Hun følte en stor sorg over hvordan livet hennes hadde blitt. Hun så på mannen som fortsatt holdt henne tett inntil seg. Mannen som fortsatt var inne i henne, som hun hadde giftet seg med.

Han var fortsatt en fremmed, selv fem år etter at hun hadde elsket med ham for aller første gang.

«Jeg hater deg.» Bitterheten i stemmen hennes sjokkerte til og med henne. «Jeg hater deg for hvert av de fem årene du har kastet bort. Jeg hater deg fordi du har vært min mann uten egentlig å være det. Fordi du ikke har gitt meg barn. Fordi du får meg til å begjære deg selv om jeg hater deg.»

Han trakk seg litt bort fra henne, mørk i blikket. «Du hater meg vel for dette også.»

«Det gjør jeg. Men det positive er at vi slipper å se mer til hverandre etter i dag.»

«Det tror jeg nok ikke, agape. Jeg tror vi må treffe hverandre mange ganger etter dette. En kongelig skilsmisse vil bli komplisert. Pressen vil ha sitt, vi må gjennom flere dager i retten …»

«Vi signerte en ekteskapsavtale. Jeg husker betingelsene, jeg får ingenting. Og det er helt i orden, for jeg har fått nok av deg.»

Han gjorde ingen tegn til å kle på seg. Han så ikke bort da hun bøyde seg for å plukke opp klærne sine og tok dem på seg så fort hun kunne, sky for blikket hans. Til sist var hun påkledd. Nå hadde hun gjort det. Det var over.

Hun gikk mot døren på ustø ben. «Tabitha.» Stemmen hans var hes. «Du skal vite at jeg ikke hater deg.»

«Gjør du ikke?» Hun møtte blikket hans, det var umulig å tolke uttrykket hans.

Han ristet på hodet, holdt henne med blikket. «Nei, jeg føler …» Han stoppet opp et øyeblikk. «Jeg føler ingenting.»

Det var som om han hadde dolket henne i hjertet. Enhver rest av nytelse og tilfredshet hun hadde følt, ble erstattet av smerte. Han følte ingenting. Selv nå følte han ingenting.

Sinnet vendte tilbake, det hjalp henne med å holde seg oppreist. «Du tok meg nettopp på skrivebordet ditt, jeg ville ha trodd det fikk deg til å føle noe.»

Han var fortsatt uttrykksløs. «Du er langt fra den første kvinnen jeg har tatt på et skrivebord.»

Hun svelget hardt, blunket bort tårene. Hun hadde tatt riktig valg. Hvis han hadde kjeftet og ropt, sagt at han hatet henne også, så ville hun kanskje ha lurt på det. Men de svarte, følelsesløse øynene løy ikke. Han følte ingenting. Han var helt likegyldig, selv nå.

Tabitha visste at det var likegyldighet, ikke hat, som drepte. Kairos hadde gitt henne et dødelig støt.

«Lykke til med jakten på en mer passende kone, Deres Høyhet», sa hun.

Og så gikk hun ut av døren og ut av livet hans.

«Hvor er din kone, Kairos?»

Prins Andres, Kairos’ yngre bror, gikk inn på kontoret hans. Det lå fortsatt knust glass på gulvet etter at Tabitha hadde knust det for to dager siden. Whiskyen hadde lagd en mørk flekk på tapetet.

Kairos ble minnet om hva som hadde skjedd hver gang han gikk inn dit. Det skrek mot Kairos, nesten like høyt som samvittigheten hans.

Jeg føler ingenting.

En løgn. Selvsagt var det en løgn. Hun hadde redusert ham til ingenting mer enn et behov.

Nok en kvinne som gikk fra ham, truet med å forlate ham der alene. Tom. Blottet for stolthet, ingenting tilbake.

Han kunne ikke la det skje, ikke enda en gang. Så han hadde sagt at han ikke følte noen ting. Og nå var hun borte.

«Hvordan det? Hva har du hørt?» spurte Kairos. Han brydde seg ikke om å forklare glasskårene som Andres studerte.

«Ikke stort. Zara sa at Tabitha ringte for å spørre om jeg kunne finne ut om du hadde planer om å bruke takleiligheten i nærmeste framtid. Jeg lurte på hvorfor i all verden min brors kone snoket for å finne ut hva hennes egen mann holdt på med.»

Kairos bet tennene sammen, blikket falt på det knuste glasset.

Jeg føler ingenting for deg.

Om bare det hadde vært sant. Han var … Han visste ikke engang hva han skulle kalle følelsene som raste i ham. Følelser var mykhet, svakhet, og det var ikke det han følte.

Han var fra seg av raseri, han følte seg sviktet. Hun var hans kone. Han hadde løftet henne fra en av de laveste stillingene, gjort henne til dronning, og så var hun så frekk at hun sviktet ham.

«Har du ingen forklaring, Kairos?»

Kairos så opp på sin bror. «Hun vil sikkert shoppe uten å risikere å få skjenn for det.»

«Jaha. Er Petras’ pengekister så tomme at hun må bekymre seg for din vrede? Eller er det bare skoskapet hennes som er så fullt?»

Kairos ante ikke hvordan garderoben hennes så ut. Han så aldri noe annet enn sengen hennes når han var på rommet hennes. «Hun har forlatt meg», sa han hardt og syrlig.

Andres var høflig nok til å virke sjokkert. Det var overraskende, for Andres ble sjelden sjokkert, og han var aldri høflig. «Har Tabitha forlatt deg?»

«Ja.»

«Tabitha, som knapt hever et øyenbryn i frykt for at det vil skape skandale?»

Kairos strøk hånden over ansiktet. «Det er den eneste Tabitha jeg kjenner.»

«Jeg kan ikke tro det.»

«Ikke jeg heller», mumlet Kairos.

Jeg hater deg.

Hva hadde han gjort som fikk hans kone til å hate ham? Hadde han ikke gitt henne alt hun ønsket seg?

Et barn. Hun ønsket seg et barn.

Ja, der hadde han sviktet henne. Men pokker heller, han hadde gitt henne et slott. Noen kvinner var umulige å tilfredsstille.

«Hva i helvete gjorde du?»

«Kanskje jeg var for sjenerøs, ga henne for mye frihet», sa Kairos bittert.

«Du skjønner det ikke selv», sa Andres vantro.

«Selvsagt gjør jeg ikke det. Jeg ante ikke at hun var ulykkelig.» Løgnen gjorde ham tung om hjertet.

«Jeg har jo ikke vært gift så lenge …»

«En uke, Andres. Hvis du begynner å gi meg ekteskapsråd, så åpner jeg fangekjelleren igjen, bare for deg.»

«Hvis du hadde åpnet fangekjelleren for Tabitha, så hadde hun kanskje ikke forlatt deg.»

«Jeg vil ikke holde min egen kone til fange.» Gud, det var fristende.

Andres hevet øyenbrynet. «Det var ikke det jeg mente.»

Kairos tenkte på ny på den siste kvelden deres her på kontoret. Hun hadde falt i armene hans. Den kalde isdronningen hadde forvandlet seg til en flamme …

Jeg hater deg.

«Vi har ikke et slikt forhold», sa Kairos stivt.

«Kanskje det er det som er problemet.»

«Ikke alt handler om sex.»

«Det gjør det. Men bare hold fast ved illusjonene dine om du absolutt vil.»

«Hva er det du vil, Andres?»

«Sjekke om det går bra med deg.»

«Er jeg død og begravet?»

«Nei, men din kone er borte.»

«Og?»

«Har du tenkt å skaffe deg en ny?»

Det måtte han. Tanken fylte ham med gru. Han ville ikke ha noen annen, han ville bare ha Tabitha.

Og nå hadde han fått en smak av den lidenskapen han alltid hadde følt de hadde for hverandre.

Det ville ikke bli lett å glemme henne.

«Jeg vil ikke ha noen ny kone», sa han.

«Da blir du vel nødt til å få tilbake den gamle.»

Kairos skulte på broren. «Bekymre deg for dine egne problemer, så skal jeg bekymre meg for mine.» Han stirret på glasskårene, restene av ekteskapet hans. «Jeg vil ikke holde henne fanget. Hvis Tabitha vil ha skilsmisse, så skal hun få skilsmisse.»

*

Tabitha hadde ikke sett Kairos på fire uker. Hun følte seg helt tom. Hun hadde ikke felt en eneste tåre siden hun forlot kontoret hans den kvelden, etter å ha fortalt ham hvor inderlig hun hatet ham. Og hun hadde ment det av hele sitt hjerte. Hun hadde ikke felt en tåre.

Hvorfor gråte over en mann du hatet? Hvorfor gråte over en mann du ikke følte noe for?

Det var ingen fornuft i det. Om det var noe hun hadde, så var det fornuft. Selv nå som hun skulle skilles.

Hun var ikke like fornuftig hva gjaldt andre ting. Hun hadde utsatt legebesøket sitt en hel uke nå. Hun hadde ikke lyst til å gå til en lege ansatt av den kongelige familie. Men alternativet var å gå til en lege hun ikke hadde noe forhold til, en hun ikke kunne stole på. Nyheten om skilsmissen skapte allerede overskrifter. Hvis hun gikk til en barsellege nå, ville pressen ta helt av. Hun kunne ikke ta den sjansen. Derfor satt hun nå på undersøkelsesbenken hos sin faste lege. Hun var skjelven. De hadde tatt blodprøve av henne, og nå ventet hun bare på resultatet.

Hun hadde drøyd med å gå til legen fordi hun var vant til at menstruasjonen var sen. Den kom aldri på tiden, i flere år nå hadde det gitt henne et falskt håp. Et håp om at hun faktisk ventet barn.

Men hun var aldri gravid. Aldri.

Men nå var hun en hel uke for sen. Og hun kunne ikke ignorere at hun og Kairos hadde hatt ubeskyttet sex.

Ikke at det var noe uvanlig ved det. De hadde hatt ubeskyttet sex i fem år uten at de fikk barn. Gudene kunne ikke være så onde. De hadde ignorert bønnene hennes i fem år, de kunne ikke oppfylle ønsket hennes nå, i det verst tenkelige øyeblikket.

Legen kom tilbake med et ansiktsuttrykk som var umulig å tolke. Tabitha håpet på svaret hun alltid fikk. Hun trengte å høre at resultatet var negativt.

Hun visste at hun ikke kunne leve med Kairos. Det kunne ikke fungere mellom dem, han brydde seg ikke om henne. Og hun … Hun hadde altfor sterke følelser for ham.

«Dronning Tabitha», sa doktor Anderson langsomt. «Jeg hadde håpet at kong Kairos kom sammen med deg i dag.»

«Hvis du leser avisene, så vet du at vi går gjennom en skilsmisse.»

Legen så ned, Tabithas hjerte sank. Et nei var et enkelt svar å gi, det krevde ikke nærværet til Kairos.

«Ja, jeg vet om skilsmissen. De ansatte på slottet har blitt informert.»

«Da vet du hvorfor han ikke er her.»

«Tilgi meg at jeg spør, men hvis du er med barn, er det hans?»

«Hvis jeg er med barn? Du har sett resultatet. Vær så snill, ikke tull med meg. Jeg har fått nok.»

«Det er bare det …»

«Dette er min test. Det har ingenting med ham å gjøre. Ikke alt dreier seg om ham.» Tabitha hørte at hun begynte å lyde lettere hysterisk. «Jeg har forlatt ham. Livet mitt dreier seg ikke bare om ham lenger. Vi trenger ikke å involvere ham i dette.»

«Resultatet er positivt, dronning. Under andre omstendigheter ville jeg ha gratulert deg.» Doktor Anderson hadde et nøytralt tonefall.

Før dette, før skilsmisseforhandlingene, hadde Anderson alltid vært vennlig. Hun virket atskillig kjøligere nå.

Hun var åpenbart lojal overfor kong Kairos. Men doktor Anderson trengte ikke å leve sammen med ham.

Tabitha var helt ør i hodet. Det føltes som om hun skulle falle sammen. Hun var takknemlig for at hun satt på benken.

«På bakgrunn av datoene du har gitt meg, vil jeg anslå at du er …»

«Jeg vet nøyaktig hvor langt på vei jeg er», sa Tabitha.

Hun tenkte tilbake på den kvelden. Kairos hadde satt henne opp på skrivebordet og tatt henne hardt og fort. Han hadde fått utløsning dypt inne i henne, begge hadde blitt overmannet av nytelsen. Hun visste med sikkerhet at barnet hadde blitt unnfanget første januar.

Helt i starten av det nye året, det som skulle ha vært starten på hennes nye liv.

Nå var hun lenket til Kairos igjen, hun som hadde bestemt seg for å gå ut døren og få tilbake friheten sin.

Selvsagt skjedde dette nå. Når hun hadde gitt seg selv frie tøyler. Det var en grunn til at hun hadde vært så streng mot seg selv i så mange år. Hun hadde alltid trodd at hun ville ødelegge ting om hun gjorde noe uten nøye overveielser.

Hun hadde gjort rett i ikke å stole på seg selv.

Hun la hendene over øynene.

«Går det bra med deg?» spurte doktor Anderson.

«Ser det sånn ut?»

«Det er bare det … Er det kongens barn?»

Tabitha ble fylt av raseri. «Det er mitt barn. Det er det eneste jeg klarer å ta innover meg akkurat nå.»

Doktor Anderson nølte. «Jeg ville bare forsikre meg om at jeg ikke har gått over streken.»

I samme øyeblikk som legen hadde sagt det, ble døren til legekontoret revet opp. Tabithas hjerte sank da hun så opp og fikk se Kairos i døråpningen. Han virket rasende.

«La oss være alene», sa han til legen.

«Selvsagt, Deres Høyhet.»

Legen fortet seg ut, ivrig etter å følge Kairos’ ordre. Tabitha var målløs. Det fantes vel ikke noe sånt som lege-pasient-konfidensialitet når kongen var involvert.

Hennes kommende eksmann så på henne som om hun var den usleste og ringeste av alle skapninger. Som om han hadde noen rett til å dømme henne, etter alt han hadde sagt og gjort.

«Hva er det, Kairos»? Hun måtte bruke alle sine krefter på å framstå som rolig og fattet. Hun var en ekspert på det. Etter å ha skjult følelsene sine i så mange år, føltes det like naturlig for henne som å puste.

«Det kan virke som at jeg skal bli far.» Han kom nærmere henne, det lynte fra øynene hans. Tomheten og roen han hadde utstrålt kvelden hun forlot ham, var som blåst for vinden. Han dirret av følelser.

«Det vet du ingenting om.»

Han slo hånden i bordet. «Ikke tull med meg, Tabitha. Vi vet begge to at det er mitt barn.»

«Det kan du ikke vite. Du har ikke sett meg på flere uker, og vi hadde ikke gått til sengs sammen på flere måneder før vi var sammen sist.» Kjærlighetssorgen gjorde henne ond. Hun visste ikke at hun kunne være slik, hun hadde aldri hatt kjærlighetssorg før.

«Jeg er den eneste mannen du har vært sammen med. Du var jomfru da vi lå sammen første gang. Jeg tviler på at du løp ut og fant deg en elsker rett etter at du forlot armene mine.»

Hun svelget hardt. «Du snakker som om du kjenner meg. Det gjør du ikke. Vi vet begge to at du ikke har noen følelser for meg.»

«Akkurat i dette øyeblikket har jeg mange sterke følelser.»

«Jeg fikk nettopp vite det selv, jeg har ikke holdt noe skjult for deg.»

«Du hadde tenkt å skjule det for meg. Legen ringte meg. Hvis du visste at du skulle hit for å ta en graviditetstest, hvorfor fortalte du meg det ikke?»

«Det er det fine med skilsmisser. Jeg trenger ikke å ha deg i livet mitt. Jeg kan være min egen person, ikke halvdelen av verdens mest dysfunksjonelle ektepar. Jeg hadde ikke tenkt å skjule det for deg. Pressen ville forresten aldri ha latt meg gjøre det.»

«Så hederlig av deg. Du ville ha latt meg få vite at jeg skal bli far fordi pressen ikke ville la deg holde det hemmelig. Ville du ha latt dem få kunngjøre det for meg gjennom en avisoverskrift?»

«Det ville ha vært i tråd med det nivået av kommunikasjon som vi alltid har hatt. Ærlig talt så har jeg nesten ikke merket at du er fraværende i livet mitt. Det var rutinen i ekteskapet vårt, sex en gang i måneden, og ingen samtaler utenom.»

«Slutt med spydighetene. Vi har en alvorlig sak å håndtere her.»

«Dette er ingen sak», sa hun og la hånden beskyttende over magen. «Og dette er ikke noe vi skal håndtere. Det som har skjedd, har skjedd.»

«Hva tror du egentlig at det var jeg foreslo?» Han virket rystet. Rasende. «Du tror vel ikke at jeg vil at du skal kvitte deg med barnet vårt bare fordi du og jeg gjennomgår noen vanskeligheter …»

«Nei, det var ikke det jeg trodde du mente. Og hva mener du med vanskeligheter? Vi har ingen vanskeligheter. Om noe, så kan vi si at vi ikke har hatt det bedre på flere år. Vi er ikke sammen lenger, Kairos. Det er det beste for oss begge.»

«Ikke nå lenger. Det kommer ikke på tale.»

Hun reiste seg opp, det svimlet for henne. «Visst pokker gjør det det. Jeg er ikke din eiendom, jeg kan skille meg fra deg hvis jeg vil.»

«Kan du det? Jeg er kongen av Petras.»

«Og jeg er en amerikansk statsborger.»

«I tillegg til at du har statsborgerskap i Petras.»

«Jeg kaster gladelig det passet i elven, hva som helst for å bli kvitt deg.»

«Vi skal ikke ta den diskusjonen her», sa han med sammenbitte tenner. «Kle på deg, vi skal dra.»

«Jeg har min egen bil.»

«Ja visst, med min sjåfør. Fra huset jeg eier, som du bor i.»

Hun rødmet. Det var ydmykende at han tok opp hvor avhengig hun var av ham. Særlig siden hun hadde gjort slikt et stort poeng av at hun visste at hun ikke ville få noe som helst ved en skilsmisse. Men han brukte jo ikke leiligheten i byen, ei heller bilen og sjåføren som hørte til den. Han kunne ikke nekte henne å bruke den. Eller det kunne han faktisk, men han gjorde det ikke, så hun utnyttet det.

«Jeg sendte sjåføren din hjem. Du blir med meg. Nå.»

Han sto med armene i kors og stirret på henne med mørke øyne.

«Ikke se på meg. Jeg må kle på meg.»

«Det er ikke noe jeg ikke har sett før, agape.»

Hun ga ham et kaldt blikk. «Særlig.»

Den bitende replikken hang mellom dem, hun fikk litt dårlig samvittighet. Det dårlige sexlivet deres var delvis hennes feil, hvis ikke bare hennes feil. Men det at han berørte henne av plikt … Det hadde begynt å tære på henne.

Det var enklere å legge seg tilbake og tenke på Petras. Lukke øynene, håpe på at det ville være over snart. Ikke tillate seg selv å føle seg knyttet til ham. Sette opp en mur rundt hjertet. Jo mindre hun følte mens de hadde sex, jo mindre vondt gjorde det når det var over. Jo mindre ble skuffelsen når han forlot henne umiddelbart etterpå, og hver gang graviditetstesten var negativ. Jo mindre såret ble hun over det faktum at de kun hadde sex for å lage et barn, at de ikke hadde noen følelser for hverandre.

Ja, at de hadde rask og dårlig sex i mørket, var hennes feil.

«Som du vil, min dronning.» Han vendte den brede ryggen mot henne. Pokker ta ham, hun hadde dårlig samvittighet. Han fortjente ikke hennes skyldfølelse.

Hun så på ham mens hun skiftet. Dressen satt som støpt. Han var en kjekk mann, det var det ingen tvil om. Han var også en drittsekk.

Hun kremtet da hun hadde kledd på seg.

Kairos snudde seg, et øyeblikk ble sinnet i blikket hans erstattet av noe annet. En følelse hun ikke kunne sette navn på.

«Nå går vi», sa han.

«Hvor skal vi?»

«Til slottet. Det er noen ting vi må snakke om.»

«Jeg vil ikke diskutere dette akkurat nå. Jeg har nettopp funnet ut at jeg er gravid. Du fikk sikkert vite det før meg.»

«Du hadde en mistanke om det.»

«Tror du at det gjør det enklere? Tror du at det gjør noe av dette …?» Stemmen brast, hun skalv over hele kroppen. «Jeg skulle ikke ha vært knust i dette øyeblikket. Jeg hater deg for dette også. Jeg burde ha vært lykkelig over endelig å være gravid. Du har tatt det også fra meg.»

«Hvem tok det fra deg? Det var ikke jeg som ba om skilsmisse.»

«Nei, men du gjorde det klart og tydelig hva du følte for meg. Det forgiftet forholdet vårt.»

Han sa ingenting mens de gikk gjennom en gang og mot bakdøren. Bilen hans sto der, en av sportsbilene han elsket.

Han holdt en lav profil, han var en ansvarlig og alvorlig mann. Men han likte biler, og han elsket å kjøre dem. Han kjørte altfor fort etter hennes smak, men han spurte aldri hva hun syntes.

«Jeg er ikke i humør til Formel 1-drømmen din.» Hun la armene i kors og så bestemt på ham.

«Så rart, jeg er ikke i humør til furtingen din, men her er vi altså.»

«Du har gjort deg fortjent til furtingen min, Deres Høyhet.»

«Du er så sint på meg, Tabitha, men du har sagt så lite i de årene vi har vært gift.»

«Hva har jeg sagt, min herre?»

Han ristet på hodet. «’Min herre’. Som om du noen gang har vært så ærbødig.»

Hun hevet et øyenbryn. «Som om du noen gang har fortjent det.» Hun gikk forbi ham og satte seg inn i bilen, smalt døren igjen og festet bilbeltet mens han satte seg inn og startet bilen.

«Hva skjedde, Tabitha? Hva skjedde?»

«Det var ingenting mellom oss. Du sa det selv. Ingenting. Jeg kan ikke leve slik lenger.»

«Du venter mitt barn. Det kan ikke bli noen skilsmisse lenger.»

Han ruset motoren, tråkket på gasspedalen og svingte ut.

Hun kjente panikken bre seg i kroppen. «Vi skal skilles. Du er kanskje kongelig, men du kan ikke bestemme over meg. Jeg er ikke bare en undersått, jeg har rettigheter.»

«Jaså? Med hvilke penger vil du hyre en advokat til å forsvare rettighetene dine? Alt du eier er mitt, Tabitha, det vet du.»

«Jeg finner ut av det.» Hun var ikke sikker på om hun ville det. Hun var ingenting. Hun hadde klatret opp fra ingenting, fra en fattig familie med foreldre som skrek til hverandre hver kveld. Med en mor som slengte ting i stefarens hode når hun følte for det.

Og det var før alt gikk helt galt.

De hadde ikke hatt nok penger. Ikke nok mat. Alt de hadde var sinne, men det hadde de til gjengjeld overflod av. Det var arven hennes, det var alt hun hadde. Hun hadde sverget på at hun ikke skulle ende slik, at hun skulle få et bedre liv.

Hun hadde erfart at stillhet og usagte ord var mye mer sårende enn å få en middagstallerken slengt etter seg.

Kairos sa ingenting, bare fortsatte å kjøre. Det tok en stund før hun oppdaget at de ikke var på vei mot slottet. Det gjorde henne engstelig, hun ante virkelig ikke hva han hadde i tankene. Hun kjente ham ikke. De hadde vært gift i fem år, men hun visste mindre om ham nå enn det hun gjorde da de giftet seg.

Hun hadde vært hans personlige assistent i tre år før de giftet seg. Hun hadde vært barnslig forelsket i ham. Han hadde hatt lettere for å smile den gangen, han hadde ledd sammen med henne noen ganger.

Men det var før hans far døde, før ansvaret for landet hadde falt på hans skuldre. Det var før den yngre broren hadde spolert den arrangerte forlovelsen hans, og han ble tvunget til å finne en annen kone han ikke ville ha, og i hvert fall ikke elsket.

Årene som personlig assistent kunne sammenlignes med å stå utenfor en skog. Det å være hans kone var som å gå gjennom skogen. Den var full av farer, og den var så mørk at hun knapt kunne se foran seg. Og hun ante ikke når trærne ville ta slutt og hun ville bli fri igjen. Jo dypere inn i skogen hun kom, jo mindre visste hun.

«Du har vel ikke tenkt å kjøre ut i en elv eller noe lignende dramatisk?» sa hun halvt på spøk.

«Ikke vær dum. Vi har brukt flere år på å prøve å få en arving. Jeg tar ingen sjanser nå som vi har en på vei.»

«Men ellers ville du ha styrt mot et stup. Godt å vite.»

«Og overlatt tronen til Andres? Ikke vær tåpelig.»

Plutselig gikk det opp for henne hvor de var på vei. Det gjorde henne nervøs. «Hva er det du har planlagt?»

«Jeg? Kanskje jeg ikke har planlagt noe som helst. Kanskje jeg tar ting på sparket.»

«Det tror jeg ingenting på.»

Han svingte inn på flyplassen som kongefamilien brukte, og hjertet sank i brystet hennes. «Hva er det egentlig du tror at du gjør?»

«Jeg tror ikke at jeg gjør noe som helst, min kjære kone. Enten blir du med meg nå, eller så må vi gjøre dette i Petras.»

«Gjøre hva da?»

«Komme til enighet om hva vi skal gjøre, nå som vi skal bli foreldre. Og med ’komme til enighet’, så mener jeg at jeg vil bestemme.»

Hun ble fylt av raseri. «Siden når da? Du har aldri vært særlig fleksibel, men du har aldri vært noen diktator.»

«Jeg har aldri vært far før heller. Og jeg har aldri hatt en kone som har truet med å forlate meg.»

«Jeg truet ikke med å forlate deg, Kairos. Jeg forlot deg.»

«Uansett, bli med meg, så kan vi diskutere det. Hvis du nekter, så vil jeg sørge for at jeg får fullt foreldreansvar for barnet vårt, og du vil aldri få se ham. Det kan jeg love deg. Og i motsetning til deg, så holder jeg løftene mine.»

